L'Agència de Salut Pública de Catalunya manté el desplegament del programa de Prescripció social i salut a les àrees bàsiques de Salut (ABS).
La prescripció social és una eina important a l'abast dels sanitaris per prevenir o atenuar els problemes de salut en general i, en concret, els problemes de salut mental.
Mitjançant aquest mecanisme, professionals de la salut i pacients identifiquen junts activitats de la comunitat per millorar la salut i el benestar.
La clau és oferir alternatives a la medicalització dels malestars de la vida quotidiana a persones amb limitat benefici de la medicina tradicional i que perceben manca de participació social o sentiment de solitud, oestan en risc d'aïllament social.
La prescripció social no pretén substituir l'abordatge farmacològic, tot i que advoca per la no medicalització dels malestars quotidians.
El facultatiu, davant d'un problema concret, pot recórrer a un ventall ampli d'intervencions que tenen en compte la recomanació d'actuacions no farmacològiques.
Representa un canvi fonamental en la relació professional sanitari – pacient, i busca la resolució dels problemes tenint en compte el context socioeconòmic.
Per dur a terme aquesta tasca, cal que els professionals es formin i que coneguin els recursos comunitaris.
També és necessari disposar d'un mapa de recursos actualitzat que permeti als professionals sanitaris valorar les opcions d'actius que tenen a l'abast.
Per això s'utilitza el mapa actius i salut, que recull els recursos disponibles i que s'actualitza permanentment.
El mapa Actius i salut està inclòs al Pla Interdepartamental i Intersectorial de Salut Pública (PINSAP).
Finalment, per garantir l'èxit d'aquest programa èxit cal la generació de xarxes de treball comunitari amb tots els agents implicats com són els ajuntaments, els equips d'atenció primària, l'ASPCAT amb els seus serveis territorials, les entitats comunitàries i altres agents com són les farmàcies, el Servei Català de la Salut.
La formació dels professionals en prescripció social és clau per a la implementació d'aquest programa, i fins ara s'han celebrat 16 edicions del curs, amb l'assistència de 531 professionals de l'atenció primària de 254 ABS de totes les demarcacions.
Al llarg dels mesos d'abril i maig se'n celebraran noves edicions a Tarragona, Terres de l'Ebre i Barcelona.
Els beneficis del programa de recomanació d'actius són:
Millora de l'autopercepció de salut
Disminució del consum de recursos sanitaris
Reducció de la hiperfreqüentació a l'atenció primària (més de 12 visites l'any)
Disminució del consum de fàrmacs innecessaris
Els trastorns mentals representen el 20% de la càrrega de la malaltia a Europa.
Els trastorns mentals afecten 1 de cada 4 persones al llarg de la vida.
L'impacte econòmic es calcula entre entre el 3% i 4% del Producte Interior Brut de la UE (Green Paper, 2006).
"En els propers anys, els costos dels trastorns mentals seran superiors als del càncer, la diabetis i les malalties respiratòries junts" (Thomas Insel, 2011, National Institute of Mental Health in the United States).
L'impacte negatiu dels trastorns mentals incideix en tots els aspectes de la vida, tant de l'individu com de la societat.
La probabilitat de patir un trastorn mental, per a la població de 15 i més anys, és del 8,5% (ESCA 2016).
Aquesta probabilitat és més elevada en dones en tots els grups d'edat, persones de classes més desfavorides i en persones sense estudis o amb estudis primaris.
L'any 2016, els Centres de Salut Mental d'Adults van atendre 167.456 persones, una xifra que representa el 2,6% de la població major d'edat.
La depressió (33%), l'ansietat (14%) i l'esquizofrènia (14%) són els principals diagnòstics de trastorns mentals a Catalunya.
Als Centres d'Atenció Primària, 1.400.000 persones ateses tenen algun problema de salut mental.
Aquesta xifra representa el 24% del total.